b'\n_START_ARTICLE_\nSuperH\n_START_PARAGRAPH_\nSuperH (arba SH) yra Hitachi sukurta 32 bit\xc5\xb3 RISC tipo instrukcij\xc5\xb3 rinkinio architekt\xc5\xabra. Ji yra realizuota \xc4\xafvairiuose mikrovaldikliuose ir mikroprocesoriuose, kurie daugiausiai buvo naudojami \xc4\xafterptin\xc4\x97se sistemose.\n_START_SECTION_\nIstorija\n_START_PARAGRAPH_\nSuperH procesori\xc5\xb3 \xc5\xa1eima buvo sukurta XX a. de\xc5\xa1imto de\xc5\xa1imtme\xc4\x8dio prad\xc5\xbeioje Hitachi kompanijoje. SH-1 ir SH-2 paremti mikrovaldikliai ir procesoriai buvo naudojami Sega Saturn ir Sega 32X \xc5\xbeaidim\xc5\xb3 konsol\xc4\x97se. \xc5\xa0ie procesoriai vykd\xc4\x97 16 bit\xc5\xb3 instrukcijas, bet naudojo 32 bit\xc5\xb3 registrus ir adresavim\xc4\x85, kas leido i\xc5\xa1laikyti didel\xc4\xaf kodo kompakti\xc5\xa1kum\xc4\x85 ir taupyti tuo met\xc5\xb3 brangi\xc4\x85 atmint\xc4\xaf._NEWLINE_Kelet\xc4\x85 met\xc5\xb3 v\xc4\x97liau buvo sukurtas SH-3 branduolys. Jis tur\xc4\x97jo pakeist\xc4\x85 pertraukim\xc5\xb3 koncepcij\xc4\x85, atminties valdymo \xc4\xafrengin\xc4\xaf (memory management unit) ir modifikuot\xc4\x85 spartinan\xc4\x8diosios atminties koncepcij\xc4\x85. SH-3 branduolyje taip pat buvo realizuotas skaitmeninio signal\xc5\xb3 apdorojimo modulis, pavadintas SH-3-DSP. Prapl\xc4\x97stas adresavimas efektyviam skaitmenini\xc5\xb3 signal\xc5\xb3 apdorojimui ir special\xc5\xabs akumuliatoriai leido sujungti RISC ir DSP procesori\xc5\xb3 savybes. I\xc5\xa1 SH-3-DSP kil\xc4\x99s modulis v\xc4\x97liau buvo perkeltas ir \xc4\xaf senesn\xc4\xaf SH-2 branduol\xc4\xaf bei pavadintas SH-DSP._NEWLINE_Sega Dreamcast \xc5\xbeaidimo konsolei Hitachi suk\xc5\xabr\xc4\x97 SH-4 architekt\xc5\xabr\xc4\x85. Superskaliarinis instrukcij\xc5\xb3 vykdymas ir vektorinis slankaus kablelio procesorius (FPU) buvo pagrindin\xc4\x97s \xc5\xa1io procesoriaus branduolio naujov\xc4\x97s. SH-4 paremti lustai buvo pristatyti 1998 metais. Jie taip pat buvo naudojami SEGA Naomi \xc5\xbeaidim\xc5\xb3 automate ir ultra mobiliame Compaq Aero 8000 kompiuteryje._NEWLINE_SH-3 ir SH-4 architekt\xc5\xabros palaiko tiek did\xc4\x97jan\xc4\x8di\xc4\x85, tiek ma\xc5\xbe\xc4\x97jan\xc4\x8di\xc4\x85 bait\xc5\xb3 sek\xc4\x85 \xc5\xbeodyje._NEWLINE_2001 met\xc5\xb3 prad\xc5\xbeioje Hitachi ir STMicroelectronics suformavo intelektualin\xc4\x97s apsaugos kompanij\xc4\x85\xc2\xa0\xe2\x80\x93 SuperH, Inc., kuri tur\xc4\x97jo licencijuoti SH-4 branduolius kitoms kompanijos bei vykd\xc4\x97 64 bit\xc5\xb3 SH-5 architekt\xc5\xabros k\xc5\xabrim\xc4\x85. 2004\xc2\xa0m. SuperH kompanija pardav\xc4\x97 architekt\xc5\xabros intelektualines teises \xe2\x80\x9eRenesas Technology\xe2\x80\x9c kompanijai, kuri tapo 2010\xc2\xa0m. tapo \xe2\x80\x9eRenesas Electronics\xe2\x80\x9c._NEWLINE_SH-5 dizainas palaik\xc4\x97 du vykdymo re\xc5\xbeimus. SHcompact re\xc5\xbeimas buvo suderinamas su SH-4 instrukcij\xc5\xb3 rinkiniu. Tuo tarpu SHmedia re\xc5\xbeimas labai skyr\xc4\x97si nuo ankstesni\xc5\xb3 SH procesori\xc5\xb3. Jis vykd\xc4\x97 32 bit\xc5\xb3 instrukcijas, tur\xc4\x97jo \xc5\xa1e\xc5\xa1iasde\xc5\xa1imt keturis 64 bit\xc5\xb3 sveikojo skai\xc4\x8diaus registrus ir buvo papildytas SIMD instrukcij\xc5\xb3 rinkiniu._NEWLINE_2003\xc2\xa0m. SH-2\xc2\xa0\xe2\x80\x93 SH-4 pagrindu buvo sukurtas naujas superskaliarinis SH-X branduolys, kuriame buvo realizuotas bendras instrukcij\xc5\xb3 rinkinys i\xc5\xa1 pra\xc4\x97jusi\xc5\xb3 architekt\xc5\xabr\xc5\xb3._NEWLINE_\xc5\xa0iuo metu SuperH architekt\xc5\xabros vystymu, palaikymu ir galutini\xc5\xb3 produkt\xc5\xb3 gamyba u\xc5\xbesiima \xe2\x80\x9eRenesas Electronic\xe2\x80\x9c kompanija, kuri buvo suformuota susijungus Hitachi ir Mitsubishi puslaidininki\xc5\xb3 padaliniams.'